

|  |  |
| --- | --- |
|  | **29.2.2016.** |

**HR**

|  |  |
| --- | --- |
|  |  |

**Hrvatski učenici izrazit će svoje mišljenje o pitanju migracija u Europi**

**Pripreme za raspravu mladih Europljana započet će 4. ožujka kad će EGSO posjetiti odabranu školu u gradu Krku**

**Lidija Pavić-Rogošić, članica Europskog gospodarskog i socijalnog odbora (EGSO), posjetit će 4. ožujka 2016. srednju školu Hrvatski kralj Zvonimir kako bi skupinu učenika pripremila za sudjelovanje u raspravi mladih Europljana pod nazivom** [***Tvoja Europa, tvoje mišljenje***](http://www.eesc.europa.eu/?i=portal.en.events-and-activities-your-europe-your-say-2016), **koja će se održati u Bruxellesu od 17. do 19. ožujka 2016.**

Lidija Pavić-Rogošić radit će s tri učenika i jednim nastavnikom kako bi im pomogla da se pripreme za to događanje koje će ove godine biti posvećeno pitanju **migracija** u Europi. Predstavit će im aktivnosti i ulogu EGSO-a kao glasa civilnog društva u Europi te ih savjetovati o tome kako sudjelovati u raspravi. Zadaća učenika iz cijele Europe bit će da predlože konkretne mjere koje bi se mogle provesti u školama, klubovima i drugdje kako bi se mladim migrantima pomoglo da se učinkovito integriraju u europsko društvo.

Za događanje su odabrane **33 škole** od 400 koje su se prijavile iz 28 država članica, a prvi puta među njima su bile i škole iz pet država kandidatkinja (Albanije, Turske, Crne Gore, Srbije i bivše jugoslavenske republike Makedonije). EGSO ovo događanje organizira sedmu godinu za redom kako bi omogućio da se stavovi, iskustva i ideje mladih ljudi uzimaju u obzir prilikom izrade politika EU-a.

U sklopu prijave na događanje srednja škola Hrvatski kralj Zvonimir objasnila je zašto želi sudjelovati:„Više od pola milijuna izbjeglica prošlo je kroz našu zemlju na putu prema Njemačkoj. Prema tim ljudima u različitim se zemljama postupa na različiti način. Skupina vrlo motiviranih učenika iz naše škole svakako bi imala nešto za reći o tom pitanju.“

Lidija Pavić-Rogošić članica je EGSO-a od 2013. godine. Direktorica je hrvatske organizacije civilnog društva ODRAZ – Održivi razvoj zajednice koja je osnovana 2000. godine, i privremena predsjednica Hrvatske mreže za ruralni razvoj (HMRR). Gđa Pavić-Rogošić ima više od 20 godina iskustva s projektima lokalne zajednice, kao i višegodišnje trenersko iskustvo te iskustvo u pisanju priručnika.

Po zanimanju je arhitektica, a završila je postdiplomski studij Praksa društvene promjene na odjelu za društvenu politiku na sveučilištu London Metropolitan University. Ima desetogodišnje iskustvo u hrvatskom Ministarstvu zaštite okoliša i prostornog uređenja na području prostornog planiranja i zaštite okoliša.

Hrvatski učenici već mogu stupiti u kontakt s učenicima iz drugih škola sudionica i početi razmjenjivati ideje i informacije putem [Facebooka](https://twitter.com/youreurope) ili [Twittera](https://twitter.com/youreurope).

Pratite nas na društvenim medijima! #YEYS2016

**

**Za dodatne informacije obratite se sljedećoj osobi:**

Siana Glouharova, Služba za medije EGSO-a

Email: press@eesc.europa.eu

Tel: +32 2 546 92 76/ Mob: + 32 (0) 473 53 40 02

*Europski gospodarski i socijalni odbor predstavlja razne gospodarske i socijalne komponente organiziranog civilnog društva. To je institucionalno savjetodavno tijelo koje je osnovano Ugovorom iz Rima iz 1957. godine. Savjetodavna uloga Odbora omogućuje njegovim članovima, a time i organizacijama koje zastupaju, sudjelovanje u procesu odlučivanja Europske unije. Odbor broji 350 članova iz cijele Europe koje imenuje Vijeće Europske unije.*